[{"text_idx": "#000000", "text": "LABek gizarte segurantzari buruzko espainiar legediak emakumeak diskriminatzen dituela salatu du"}, {"text_idx": "#000003", "text": "Dena dela, pentsioen erreformen ondorioek eragin berezia dute emakumeen kolektiboan, eta kalte egiten diote modu espezifikoan. Izan ere, XXI. mendean ondo sartuta egon arren, emakumeentzat ezinezkoa da, lehen bezala, enplegura iristea gizonek dituzten aukera berdinekin. Emakumeek lanaren eremuan duten parte-hartzearen ezaugarria da posizio subsidiario batean daudela, baldintza prekarioekin eta soldata txikiekin, lanaldi partzialeko kontratuen bidez eta lan segregazioaren bidez, hau da, kualifikazio txikiagoko eta soldata eskasagoko lan jardueretan aritzera behartuta egonda. Oso ondo dakite hori garbiketa, merkataritza, telemarketinga, menpekotasunarekiko arreta edo osasungintzan ari direnek. Emakumeen lan egoera horrek ondorio negatiboak ditu gizarte babesera sartzerakoan. Horretarako bi datu emango ditugu: Alde batetik, gizonen % 78,5ek erretiro-pentsioa kobratzen duen bitartean, emakumeen kasuan % 42,3k soilik kobratzen du pentsio hori, eta hauetatik % 47k alarguntza-pentsioa kobratzen du. 2012ko abenduan, gizonen batez besteko erretiro-pentsioa 1.117 euro ziren, eta emakumeena 670 euro, hau da, gizonen pentsioa baino % 40 txikiagoa."}, {"text_idx": "#000008", "text": "Hego Euskal Herriko datuen arabera, biztanleria okupatuaren % 15 lanaldi partzialean aritzen da, eta datu horiek ere egoera hori islatzen dute, zeren lanaldi partzialeko lanen banaketa oso desberdina baita generoen arabera. Hala, 170.000 pertsona inguru aritzen dira lanaldi partzialean eta horietatik 136.000 emakumeak dira, hau da, osoko kopuruaren % 80, nahiz eta emakume okupatuak osoko biztanleria okupatuaren % 46,4 soilik diren Hego Euskal Herrian."}, {"text_idx": "#000010", "text": "Bada, espainiar gobernuak oraindik ere ez du epaia bete, eta aztertu baino ez duela egingo esan du; argi utzi du, dena dela, bete gabe utziko duela sistemaren iraunkortasuna arriskuan jartzen badu. Edonola ere, Luxenburgoko Auzitegiaren epaiak diskriminatzailetzat jo duen araudia desplazatuta eta aplikaziorik gabe geratzen da, EBko zuzenbidearen alde, eta, hortaz, LABek bere defentsa eramango du auzitegietara. Horretarako, gizarte segurantzara jotzera deitzen die emakumeei:"}, {"text_idx": "#000013", "text": "Beste alde batetik, LAB sindikatuak etxeko langileen gizarte segurantzako erregimena ere salatu nahi du, emakumeak diskriminatzen dituelako. Izan ere, abenduaren 28an onartu eta oraingo urtarriletik aurrera indarrean dagoen 29/2012 Errege Lege-dekretuak aldaketak egin ditu erregimen horretan, eta neurri berri horiek atzerapauso bat ekarri dute erregimen orokorrarekin parekatzeko bidean egindako aurrerapen txikian. Berriki onartu den araudi berri horrekin, afiliazio, baja eta altekin zerikusia duten betebeharrak betetzeko eta kotizazioak biltzeko eta ordaintzeko ardura hilean 60 orduz baino gutxiagoz aritzen diren etxeko langileei egotziko zaie, hori enplegatzaileak eta langileak adosten dutenean. Beraz, horrek aldatzen du etxearen titularraren edo enplegatzailearen betebeharra, zeren betebehar hori etxeko langilearen bizkar uzten baita berriz ere. Etxeko langileen gizarte segurantzaren erregimenaren erregulazioak jarraitzen du oinarrizko prestazio batzuk kanpo uzten, hala nola, langabezia-prestazioa. Horrenbestez, zeharkako diskriminazioa aurkitzen dugu berriro hor, Europako Batasuneko Justizia Auzitegiaren aipatutako epaiak eta EBko zuzenbide orokorrak argudiatzen duten bezala. Itxurazko neutraltasunaren azpian, etxeko lanaren gizarte segurantzari buruzko araudiak \u2013berriki onartu diren neurriekin- eragin esanguratsua du emakumeengan; horren froga da erregimen horretako afiliazioen % 95 emakumeei dagokiela."}, {"text_idx": "#000015", "text": "Langabeziaren igoera emakumezkoena izan da esklusiboki"}]